De la ora 16:15, la DigiSport, Maria Olaru a fost față în față cu Elisabeta Lipă, ministrul Tineretului și Sportului din România.

Ministrul i-a spus că ea nu crede că e adevărat ce a scris fosta campioană în cartea sa autobiografică în legătură cu bătăile administrate și cu violența fizică și verbală de la lotul național de gimnastică, mai ales în cazul antrenorilor Mariana Bitang și Octavian Bellu.

"Și, chiar dacă ar fi fost adevărate", a pretins ministrul Tineretului și Sportului, informațiile nu trebuiau tipărite pentru că "alungă copiii de la gimnastică"!

Lipă: "Dacă antrenorii mei mă călcau în picioare, tot nu spuneam nimic!"

La intervenția uimită a moderatorului Costi Prună, Lipă a insistat: "Nu aveau ce să caute aceste pasaje, era bine să nu fi apărut în carte!".

"Și chiar dacă am fost lovită eu nu o să spun! Dacă mă călcau în picioare sau m-ar fi călcat în picioare, astăzi dacă aș fi fost întrebată despre asta nu aș fi răspuns niciodată!", a continuat Lipă.

***imagine Digisport

Stupoare în platou, atac direct al lui Lipă: " Rufele murdare nu se spală în public "

Prezentă în platoul emisiunii, Grațiela Vâjială, șefa Agenției Naționale Antidoping, s-a crispat și ea când Lipă a început să relativizeze violența asupra copiilor în sport.

Pe parcursul acestor replici, Maria Olaru se strânsese de tot în scaun.

Lipă a întrebat-o "Dar de ce n-ai scris cartea atunci?". La care Olaru a răspuns scurt, cu sinceritate: "Pentru că nu aveam atunci, un copil, mintea de acum".

Moderatorul Costi Prună a intervenit: "Doamna ministru, cum adică asta înseamnă că nu vor mai veni copiii la gimnastică?".

Lipă a continuat cu aceeași retorică. "Trebuia să fie o carte care să povestească altceva, să fie lansată la un concurs național de gimnastică".

"În performanță e ca o căsnicie. Rufele murdare nu se spală în public, ci în familie”, a conchis Lipă filozofia sa de ministru UE din 2016!

"Am scris totul cu multă detașare și m-am împăcat cu trecutul, sunt împăcată cu tot ce s-a întâmplat! Eu nu vreau să mă lupt cu nimeni și nici să explic ceea ce scrie în carte, pentru că îmi consum inutil energia. Eu sunt un om de bună credință! Cartea este punctul meu de vedere. Am fost sinceră și oamenii sper să o perceapă așa cum am vrut să o transmit. Sunt și pasaje dure în carte, nu pot să neg, pentru că așa le-am trăit, așa le-am simțit. Nu spun că este o carte bună sau rea, nu mă răfuiesc cu nimeni. Doar relatez. Așa am văzut eu viața..."

Maria Olaru, în platoul Digi Sport

În spatele camerelor, Lipă a luat-o în brațe și i-a spus: "Știu Marie că așa e, dar nu trebuie să spui!"

Imediat după ce emisiunea s-a terminat, Elisabeta Lipă s-a îndreptat spre Maria Olaru. A luat-o în brațe în văzul tuturor celor din studioul Digi. "Au stat așa cam zece secunde", a povestit cineva.

Lipă s-a apropiat de urechea fostei gimnaste și i-a spus, strângând-o în continuare în brațe: "Știu, Marie, că așa e, dar nu trebuie să spui!".